Fan va texnologiyalar boʻyicha respublika kengashi faoliyatini tashkil etish toʻgʻrisida
(resolution, 2022-04-05)

Oʻzbekiston Respublikasi Prezidentining “Matematika taʼlimi va fanlarini yanada rivojlantirishni davlat tomonidan qoʻllab-quvvatlash, shuningdek, Oʻzbekiston Respublikasi Fanlar akademiyasining V.I. Romanovskiy nomidagi Matematika instituti faoliyatini tubdan takomillashtirish chora-tadbirlari toʻgʻrisida” 2019-yil 9-iyuldagi PQ-4387-son qarorini ijro etish yuzasidan Vazirlar Mahkamasi qaror qiladi: 1. Quyidagilar: Fan va texnologiyalar boʻyicha respublika kengashi tarkibi 1-ilovaga muvofiq; Fan va texnologiyalar boʻyicha respublika kengashi toʻgʻrisidagi nizom 2-ilovaga muvofiq; Fan va texnika sohasida Davlat mukofoti berishga nomzodlar boʻyicha tavsiyanomalarni qabul qilish va takliflar tayyorlash reglamenti 3-ilovaga muvofiq tasdiqlansin. 2. Vazirlar Mahkamasining “Oʻzbekiston Respublikasi Prezidentining “Oʻzbekiston Respublikasining fan va texnika, adabiyot, sanʼat va meʼmorchilik sohasidagi davlat mukofotlarini taʼsis etish toʻgʻrisida” 2006-yil 25-iyuldagi PF-3781-son Farmonini amalga oshirish chora-tadbirlari haqida” 2006-yil 8-avgustdagi 168-son qaroriga (Oʻzbekiston Respublikasi QT, 2006-y., 31-32-son, 322-modda) 4-ilovaga muvofiq oʻzgartirishlar kiritilsin. 3. Oʻzbekiston Respublikasi Innovatsion rivojlanish vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi innovatsion rivojlanish vaziri I.Y. Abduraxmonov, Oʻzbekiston Respublikasi oliy va oʻrta maxsus taʼlim vaziri I.U. Madjidov, Oʻzbekiston Respublikasi Fanlar akademiyasi prezidenti B.S. Yuldashev zimmasiga hamda Vazirlar Mahkamasining Telekommunikatsiyalar, IT-texnologiyalar va innovatsion faoliyatni rivojlantirish, axborot xavfsizligini taʼminlash masalalari kotibiyatiga yuklansin. 1. A.N. Aripov — Oʻzbekiston Respublikasining Bosh vaziri, Kengash raisi 2. A.A. Abduvaxitov — Oʻzbekiston Respublikasi Prezidentining maslahatchisi, Kengash raisining oʻrinbosari 3. B.S. Yuldashev — Oʻzbekiston Respublikasi Fanlar akademiyasi prezidenti, akademik, fan va texnika sohasida davlat mukofotlari masalalari boʻyicha Kengash raisining oʻrinbosari 4. I.Y. Abdurahmonov — Oʻzbekiston Respublikasi innovatsion rivojlanish vaziri, akademik 5. I.U. Madjidov — Oʻzbekiston Respublikasi oliy va oʻrta maxsus taʼlim vaziri 6. A.R. Maraximov — Mirzo Ulugʻbek nomidagi Oʻzbekiston Milliy universiteti rektori 7. S.M. Turabdjanov — Islom Karimov nomidagi Toshkent davlat texnika universiteti rektori 8. U.P. Umurzakov — Toshkent irrigatsiya va qishloq xoʻjaligini mexanizatsiyalash muhandislari instituti rektori 9. Sh.A. Ayupov — Oʻzbekiston Respublikasi Fanlar akademiyasi Matematika instituti direktori, akademik 10. T.U. Aripova — Oʻzbekiston Respublikasi Fanlar akademiyasi Immunologiya va inson genomikasi instituti direktori, akademik 11. R.D. Qurbonov — “Respublika ixtisoslashtirilgan kardiologiya markazi” AJ direktori, akademik 12. S.Sh. Rashidova — Oʻzbekiston Respublikasi Fanlar akademiyasi Polimerlar kimyosi va fizikasi instituti direktori, akademik 13. K.Sh. Tojiboyev — Oʻzbekiston Respublikasi Fanlar akademiyasi Botanika instituti direktori, akademik 14. B.M. Beglov — Oʻzbekiston Respublikasi Fanlar akademiyasi Umumiy va noorganik kimyo instituti bosh ilmiy xodimi, akademik 15. K.R. Allayev — Islom Karimov nomidagi Toshkent davlat texnika universiteti professori, akademik 16. M. Mirsaidov — Toshkent irrigatsiya va qishloq xoʻjaligini mexanizatsiyalash muhandislari instituti kafedra mudiri, akademik 17. R.I. Xolmuradov — Samarqand davlat universiteti rektori 18. B.A. Sulaymonov — Toshkent davlat agrar universiteti rektori, akademik 19. A.M. Reymov — Qoraqalpoq davlat universiteti rektori 20. Sh.Sh. Sagdullayev — Oʻzbekiston Respublikasi Fanlar akademiyasi Oʻsimlik moddalari kimyosi instituti direktori 21. A.S. Sagdullayev — Mirzo Ulugʻbek nomidagi Oʻzbekiston Milliy universiteti professori, akademik 22. A.S. Toʻrayev — Oʻzbekiston Respublikasi Fanlar akademiyasi Bioorganik kimyo instituti direktori oʻrinbosari, akademik 23. Q.S. Sanaqulov — “Navoiy KMK” DK bosh direktori 24. A.X. Xursanov — “Olmaliq KMK” AJ bosh direktori 25. T.T. Azamatov — “Oʻzmetkombinat” AJ bosh direktori v.b. 26. O.Sh. Temirov — “Oʻzkimyosanoat” AJ boshqaruvi raisi 27. Oʻ.Oʻ. Ablakulov — “Artel Engineering and Management” MChJ ilmiy-tadqiqot rivojlantirish markazi direktori 28. Gʻ.A. Muratov — Oʻzbekiston Respublikasi Prezidenti Administratsiyasi bosh konsultanti 29. Lavozimi boʻyicha — Oʻzbekiston Respublikasi Vazirlar Mahkamasining IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshligʻi oʻrinbosari, Kengash kotibi 1. Ushbu Nizom Oʻzbekiston Respublikasi Vazirlar Mahkamasi huzuridagi Fan va texnologiyalar boʻyicha respublika kengashining (keyingi oʻrinlarda Kengash deb ataladi) faoliyatini tashkil etish tartibini, vazifalari, funksiyalari, huquq va vakolatlarini belgilaydi. 2. Kengash fan, texnologiyalar va oliy taʼlimni rivojlantirish bilan bogʻliq masalalarni koʻrib chiqishda davlat boshqaruvi organlari, xoʻjalik birlashmalari, mahalliy davlat hokimiyati organlari, ilmiy va taʼlim muassasalarining oʻzaro hamkorligini taʼminlash maqsadida tashkil etilgan fan, texnologiyalarni rivojlantirish va oliy taʼlimni takomillashtirish boʻyicha maslahat organi hisoblanadi. 3. Kengash oʻz faoliyatini Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining hujjatlariga, ushbu Nizomga va boshqa qonunchilik hujjatlariga muvofiq amalga oshiradi. 4. Kengash oʻz faoliyatini davlat organlari va tashkilotlari, nodavlat notijorat tashkilotlar va fuqarolik jamiyatining boshqa institutlari bilan hamkorlikda amalga oshiradi. 5. Kengashning oʻz vakolatlari doirasida qabul qilgan qarorlari ijrosi davlat va xoʻjalik boshqaruvi organlari, mahalliy ijroiya hokimiyati organlari va boshqa tashkilotlar uchun bajarilishi majburiydir. 6. Quyidagilar Kengashning asosiy vazifalari hisoblanadi: fan va texnologiyalar sohasida yagona davlat siyosatini shakllantirish, shu jumladan, fan va taʼlim sohasida amalga oshirilayotgan islohotlarni muvofiqlashtirish, fan va texnologiyalar sohasini jadal rivojlantirish boʻyicha amaliy chora-tadbirlarni ishlab chiqish, ularning bajarilishi natijadorligini taʼminlash; ilmiy-texnik siyosat strategiyasi, ilmiy-innovatsion infratuzilmani rivojlantirishning ustuvor yoʻnalishlarini shakllantirish va tasdiqlash yuzasidan takliflar ishlab chiqish; ilmiy-texnik loyihalarning davlat maqsadli dasturlarini tasdiqlash va ularning amalga oshirilishi yuzasidan taʼsirchan nazoratni taʼminlash; har yilgi ilmiy-tadqiqot ishlari dasturlarini, shuningdek, ilmiy-tadqiqot faoliyati Oʻzbekiston Respublikasi Davlat budjeti mablagʻlaridan toʻgʻridan toʻgʻri moliyalashtirish hisobiga amalga oshiriladigan ilmiy-tadqiqot muassasalarining maqsadli indikatorlarini tasdiqlash; fan va texnologiyalarni rivojlantirishning ustuvor yoʻnalishlari boʻyicha milliy laboratoriyalar tizimini shakllantirish, shuningdek, ilmiy-tadqiqot muassasalarining moddiy-texnika bazasini mustahkamlash, ularni zamonaviy laboratoriya asbob-uskunalari bilan toʻldirish va butlovchi hamda sarflash materiallari bilan uzluksiz taʼminlash boʻyicha amaliy chora-tadbirlarni ishlab chiqish; fan va texnologiyalar sohasida mamlakat ilm-fanini jahon yutuqlari bilan uygʻunlashtirish, ilmiy salohiyat va innovatsion rivojlanishni reyting baholashda mamlakat imijini, shu jumladan ilmiy ishlanmalarni faol tijoratlashtirish uchun zarur shart-sharoitlar yaratish orqali oshirish; ilmiy-tadqiqot, taʼlim va loyiha-konstruktorlik muassasalari, shuningdek, sanoat korxonalari va tijorat tuzilmalari tomonidan foydalanish maqsadida eng yangi ilmiy-texnik ishlanmalar toʻgʻrisidagi ilgʻor xorijiy tajribani izlash, umumlashtirish, tahlil qilishning davlat axborot-tahlil tizimini yaratish, Oʻzbekistonni rivojlantirish uchun ilmiy-texnik salohiyatning zamonaviy axborot-resurs bazasini shakllantirish; muhim davlat ahamiyatiga ega boʻlgan hamda fan va innovatsion rivojlanish sohasini isloh qilish davomida yuzaga keladigan dolzarb masalalar hamda muammolarni muhokama qilish, shu jumladan, ommaviy muhokama qilish; fan va texnika sohasida Davlat mukofotini berish bilan bogʻliq masalalarni koʻrib chiqish hamda takliflar tayyorlash. 7. Kengash oʻziga yuklangan vazifalarni bajarish uchun quyidagi funksiyalarni bajaradi: a) fan va texnologiyalar sohasida yagona davlat siyosatini shakllantirish, shu jumladan, fan va taʼlim sohasida amalga oshirilayotgan islohotlarni muvofiqlashtirish, fan va texnologiyalar sohasini jadal rivojlantirish boʻyicha amaliy chora-tadbirlarni ishlab chiqish, ularning bajarilishi natijadorligini taʼminlash sohasida: mamlakatni ijtimoiy-iqtisodiy rivojlantirish dasturlarini amalga oshirishga qaratilgan yagona davlat ilmiy-texnik siyosatini amalga oshirishga koʻmaklashadi; innovatsion texnologiyalarni ishlab chiqish va mahsulotlarning tajriba partiyalarini ishlab chiqarish bilan bogʻliq tadqiqotlarni moliyalashtirish orqali milliy iqtisodiyotning ustuvor tarmoqlaridagi ishtirokini yanada kengaytirish masalalarini koʻrib chiqadi; fan va texnologiyalarning mamlakat iqtisodiyotini rivojlantirishga qoʻshgan hissasini koʻpaytirish maqsadida fan va oliy taʼlimni yanada rivojlantirish boʻyicha ilmiy-texnik salohiyatdan oqilona va samarali foydalanishga qaratilgan davlat dasturlarini amalga oshirish masalalarini oʻrganadi; oliy taʼlim muassasalarining ilmiy-innovatsion faoliyati natijadorligi va samaradorligini kuchaytirish masalalarini muhokama qiladi; ilm-fan yutuqlaridan keng foydalanish uchun iqtisodiy va huquqiy sharoitlarni yaratadi, mamlakat milliy iqtisodiyoti uchun muhim boʻlgan ilmiy-texnik yangiliklarning keng yoyilishi va joriy etilishiga koʻmaklashadi; ixtisoslashtirilgan ilmiy-tadqiqot va oliy taʼlim muassasalariga ega boʻlgan xoʻjalik birlashmalarini moliyaviy jihatdan qoʻllab-quvvatlaydi; b) ilmiy-texnik siyosat strategiyasi, ilmiy-innovatsion infratuzilmani rivojlantirishning ustuvor yoʻnalishlarini shakllantirish va tasdiqlash yuzasidan takliflar ishlab chiqish sohasida: ilmiy-texnik siyosat strategiyasi boʻyicha takliflar ishlab chiqilishini taʼminlaydi hamda ilmiy-innovatsion infratuzilmani rivojlantirishning ustuvor va istiqbolli yoʻnalishlarini belgilaydi; respublika fani va texnologiyalarini rivojlantirishning ustuvor yoʻnalishlarini aniqlash boʻyicha davlat organlari, oliy taʼlim va ilmiy-tadqiqot muassasalari tomonidan taqdim etilgan takliflarni muhokama qiladi; respublika fani va texnologiyalarini rivojlantirishning ustuvor yoʻnalishlarini aniqlash boʻyicha takliflarni amalga oshirish choralarini ishlab chiqadi; fan va texnologiyalar rivojlanishining jahon tendensiyalarini hisobga olgan holda tez surʼatlarda rivojlanayotgan sohalarda ilmiy tadqiqotlar va eksperimental ishlanmalarni qoʻllab-quvvatlash chora-tadbirlarini amalga oshirishga koʻmaklashadi; oʻzaro hamkorlikda ishlab chiqilgan ilmiy-texnik loyihalarni amalga oshirishda ularning harakatlarini muvofiqlashtirish maqsadida akademik va tarmoq fanlarining oliy taʼlim muassasalari bilan hamkorligi va integratsiyasini mustahkamlash masalalarini muhokama qiladi; v) ilmiy-texnik loyihalarning davlat maqsadli dasturlarini tasdiqlash va ularning amalga oshirilishi yuzasidan taʼsirchan nazoratni taʼminlash sohasida: ilmiy-texnik va tajriba-konstruktorlik ishlari davlat maqsadli dasturlari (loyihalari)ni muhokama qiladi va natijalari boʻyicha ularni tasdiqlaydi; ilmiy-texnik va tajriba-konstruktorlik ishlari davlat maqsadli dasturlari (loyihalari)ni ishlab chiqish boʻyicha munozaralar tashkil etadi va takliflarni ishlab chiqadi; ilmiy-texnik va tajriba-konstruktorlik ishlari davlat maqsadli dasturlari (loyihalari)ning bajarilishini muhokama qiladi, shuningdek, ularning bajarilishi ustidan samarali nazoratni taʼminlaydi; g) har yilgi ilmiy-tadqiqot ishlari dasturlarini, shuningdek, ilmiy-tadqiqot faoliyati Oʻzbekiston Respublikasi Davlat budjeti mablagʻlaridan toʻgʻridan toʻgʻri moliyalashtirish hisobiga amalga oshiriladigan ilmiy-tadqiqot muassasalarining maqsadli indikatorlarini tasdiqlash sohasida: ilmiy-tadqiqot muassasalarining ilmiy-tadqiqot dasturlarini tasdiqlaydi; ilmiy-tadqiqot muassasalarining maqsadli koʻrsatkichlarini tasdiqlaydi va ularning yutuqlarini koʻrib chiqadi; ilmiy-tadqiqot muassasalarining faoliyati samaradorligini oʻrganishni tashkil etadi, ularning yuqori idoralari rahbarlarining hisobotlarini eshitadi va ularning natijalariga koʻra ilmiy-tadqiqot faoliyati natijadorligini oshirish chora-tadbirlarini belgilaydi; d) fan va texnologiyalarni rivojlantirishning ustuvor yoʻnalishlari boʻyicha milliy laboratoriyalar tizimini shakllantirish, shuningdek, ilmiy-tadqiqot muassasalarining moddiy-texnika bazasini mustahkamlash, ularni zamonaviy laboratoriya asbob-uskunalari bilan toʻldirish va butlovchi hamda sarflash materiallari bilan uzluksiz taʼminlash boʻyicha amaliy chora-tadbirlarni ishlab chiqish sohasida: davlat ilmiy-tadqiqot muassasalarini moddiy-texnik taʼminlash masalalarini koʻrib chiqadi hamda fan va texnologiyalarning ustuvor yoʻnalishlari boʻyicha milliy laboratoriyalar tizimini shakllantirish toʻgʻrisidagi takliflarni ishlab chiqadi; ilmiy-tadqiqot muassasalarining ilmiy asbob-uskunalar, zarur sarflash materiallari va tarkibiy qismlar bilan jihozlanganligi darajasini har tomonlama oʻrganishni tashkil etadi, oʻrganish natijalariga koʻra ilmiy-tadqiqot muassasalarining moddiy-texnik bazasini mustahkamlash dasturlarini tasdiqlaydi; dasturlarning bajarilishini muhokama qiladi va respublika ilmiy-tadqiqot muassasalarini zamonaviy ilmiy-texnik uskunalar bilan qoʻshimcha jihozlash, yangilash va zarur sarflash materiallari va butlovchi buyumlar bilan uzluksiz taʼminlash chora-tadbirlarini belgilaydi; e) fan va texnologiyalar sohasida mamlakat ilm-fanini jahon yutuqlari bilan uygʻunlashtirish, ilmiy salohiyat va innovatsion rivojlanishni reyting baholashda mamlakat imijini, shu jumladan ilmiy ishlanmalarni faol tijoratlashtirish uchun zarur shart-sharoitlar yaratish orqali oshirish sohasida: raqobatbardosh va yuqori texnologiyali mahsulotlar ishlab chiqarishga innovatsiyalar va texnologiyalarni joriy etishga qaratilgan ilmiy-tadqiqot ishlari natijadorligini oshirish boʻyicha mamlakatning texnologik rivojlanish sohasida xorijiy mamlakatlardan yetarli darajada mustaqilligini taʼminlaydigan amaliy chora-tadbirlar rejasini muhokama qiladi. ilmiy-texnik hamkorlik sohasidagi xalqaro aloqalarni yanada kengaytirish, qoʻshma ilmiy va innovatsion loyihalarni amalga oshirish, shuningdek, respublika fani va texnologiyalari yutuqlarini koʻpaytirish masalalarini koʻrib chiqadi; xalqaro reytinglarda mamlakatning yuqori koʻrsatkichlariga erishish va mamlakatimiz ilm-fanining jahon ilmiy hamjamiyatidagi nufuzini oshirish boʻyicha izchil chora-tadbirlarning amalga oshirilishini taʼminlaydi; ilmiy va oliy taʼlim muassasalarining innovatsion faoliyatini rivojlantirish va ilmiy ishlanmalarni tijoratlashtirish uchun qulay shart-sharoitlarni yaratishga koʻmaklashadi; j) ilmiy-tadqiqot, taʼlim va loyiha-konstruktorlik muassasalari, shuningdek, sanoat korxonalari va tijorat tuzilmalari tomonidan foydalanish maqsadida eng yangi ilmiy-texnik ishlanmalar toʻgʻrisidagi ilgʻor xorijiy tajribani izlash, umumlashtirish, tahlil qilishning davlat axborot-tahlil tizimini yaratish, Oʻzbekistonni rivojlantirish uchun ilmiy-texnik salohiyatning zamonaviy axborot-resurs bazasini shakllantirish sohasida: innovatsion faoliyat infratuzilmasini rivojlantirish, intellektual mulk obyektlarini himoya qilish, texnologiyalar transferi, innovatsiyalar marketingi va ilmiy ishlanmalarini tijoratlashtirish masalalarini koʻrib chiqadi; yagona davlat axborot-tahlil qidiruv tizimini yaratish boʻyicha chora-tadbirlarning amalga oshirilishini taʼminlaydi, tizim faoliyat yuritishi va uni takomillashtirish boʻyicha ishlarni muvofiqlashtiradi; ilgʻor xorijiy tajribaning eng yangi ilmiy-texnik ishlanmalari boʻyicha tahlillar oʻtkazilishini tashkil etadi va tahlil natijalariga koʻra texnologiyalar transferi tizimini rivojlantirish chora-tadbirlarini ishlab chiqadi; tasarrufida ilmiy va oliy taʼlim muassasalari, shuningdek, axborot-tahlil tizimlaridan foydalanish boʻyicha sanoat va tijorat tuzilmalariga ega boʻlgan davlat boshqaruvi idoralari va xoʻjalik birlashmalari ishlariga koʻmaklashadi; Oʻzbekistonning ilmiy-texnik salohiyatini rivojlantirish uchun zamonaviy axborot-resurs bazasini shakllantirish boʻyicha tizimli ishlarni taʼminlaydi; z) muhim davlat ahamiyatiga ega boʻlgan hamda fan va innovatsion rivojlanish sohasini isloh qilish davomida yuzaga keladigan dolzarb masalalar hamda muammolarni muhokama qilish, shu jumladan, ommaviy muhokama qilish sohasida: davlat boshqaruvi organlari va xoʻjalik birlashmalari rahbarlarining ilmiy yondashuv talab qiladigan dolzarb masalalar va muammolar yechimini topish boʻyicha tavsiya va takliflarini eshitadi; Oʻzbekiston Respublikasi Davlat budjetidan moliyalashtiriladigan ilmiy-tadqiqot faoliyatini amalga oshirish va ilmiy-texnik dasturlarni bajarish borasida ilmiy muassasalar va oliy taʼlim muassasalari rahbarlarining hisobotlarini eshitadi hamda fan va innovatsion rivojlanish sohasidagi islohotlarni amalga oshirish jarayonida yuzaga keladigan muammolarni bartaraf etish boʻyicha takliflarini qabul qiladi; ilmiy va oliy taʼlim muassasalari rahbarlarining, shuningdek, yetakchi olimlarning oʻzaro manfaatdorlik hamda tarmoqlararo ilmiy hamkorlikka asoslangan fan, taʼlim, ishlab chiqarish integratsiyasi jarayonini yanada rivojlantirish boʻyicha takliflarini koʻrib chiqadi; xoʻjalik birlashmalari va ilmiy muassasalarda eksperimental-tajriba va konstruktorlik-texnologik infratuzilmani rivojlantirish maqsadida ixtisoslashtirilgan boʻlinmalarni yaratish masalalarini muhokama qiladi; i) fan va texnika sohasida Davlat mukofotini berish bilan bogʻliq masalalarni koʻrib chiqish hamda takliflar tayyorlash borasida: fan va texnika sohasida Davlat mukofotiga nomzodlarni tanlash va taqdim etish boʻyicha ishchi guruh tuzadi; fan va texnika sohasida Davlat mukofotiga nomzodlar uchun tanlov tashkil etadi, shuningdek, ularning ishlarini ekspertizadan oʻtkazish jarayonini muvofiqlashtiradi; oʻz yigʻilishlarida fan va texnika sohasida Davlat mukofotiga nomzodlarning ishini koʻrib chiqadi va muhokama natijalariga koʻra Oʻzbekiston Respublikasi Prezidenti Administratsiyasiga tegishli takliflarni kiritadi. 8. Kengash oʻziga yuklangan vazifalarni bajarish uchun quyidagi huquqlarga ega: Oʻzbekiston Respublikasi Innovatsion rivojlanish vazirligi, Oliy va oʻrta maxsus taʼlim vazirligi, Fanlar akademiyasi, shuningdek, tasarrufida ilmiy tashkilotlar va oliy taʼlim muassasalari boʻlgan davlat boshqaruvi organlari va xoʻjalik birlashmalari rahbarlarining hisobotlarini eshitish; oʻzining yigʻilishlariga davlat boshqaruvi organlari va xoʻjalik birlashmalari, mahalliy ijroiya hokimiyati organlari, jamoat birlashmalari, ilmiy muassasalar, oliy taʼlim muassasalari va boshqa tashkilotlarning vakillarini Kengash tomonidan qoʻyilgan vazifalarning bajarilishi toʻgʻrisidagi hisobotlarini eshitish uchun taklif qilish; davlat boshqaruvi organlari va xoʻjalik birlashmalari, mahalliy ijroiya hokimiyati organlaridan Kengashning vakolatiga kiradigan masalalar boʻyicha zarur materiallar va hujjatlarni belgilangan tartibda soʻrab olish; fan va texnologiyalar sohasidagi davlat siyosatini shakllantirish va amalga oshirish yuzasidan Oʻzbekiston Respublikasi Prezidentiga takliflar kiritish; belgilangan tartibda ilmiy, oliy taʼlim muassasalari va boshqa tashkilotlarni axborot-tahliliy va ekspert ishlarini oʻtkazish uchun, shuningdek, olimlar va mutaxassislarni ilmiy va ilmiy-texnikaviy siyosat masalalari boʻyicha takliflarni oʻrganish va ishlab chiqish uchun jalb qilish; Kengash tomonidan qabul qilingan qarorlarning izchil bajarilishi ustidan nazoratni amalga oshirish. 9. Kengash oʻziga yuklangan vazifalar va funksiyalarning samarali bajarilishi uchun javob beradi. 10. Kengash Kengash raisi, uning oʻrinbosarlari, kotib va Kengash aʼzolaridan iborat boʻladi. Kengash aʼzolari uning ishida jamoatchilik asosida qatnashadilar. Oʻzbekiston Respublikasining Bosh vaziri Kengashning raisi hisoblanadi. 11. Kengash majlislarini tayyorlash va oʻtkazish, shuningdek, Kengashning joriy masalalarini hal qilish Kengash kotibi tomonidan amalga oshiriladi. 12. Kengash yigʻilishlari kamida olti oyda bir marta oʻtkaziladi. Zarurat boʻlganda Kengashning navbatdan tashqari yigʻilishlari oʻtkazilishi mumkin. Kengash majlisini rais, u boʻlmagan taqdirda, Kengash raisining oʻrinbosari olib boradi. 13. Kengash majlisi Kengash aʼzolarining kamida yarmi ishtirok etganda huquqiy vakolatli hisoblanadi. 14. Kengash raisi: Kengashga umumiy rahbarlik qiladi; Kengash vakolatiga kiradigan masalalar boʻyicha qarorlar qabul qiladi; Kengash raisining oʻrinbosarlari va uning aʼzolarining vakolatlari, majburiyatlari va shaxsiy javobgarligi darajasini belgilaydi; qonunchilik hujjatlariga muvofiq boshqa vakolatlarni amalga oshiradi. 15. Kengash raisining oʻrinbosarlari oʻz zimmalariga yuklangan vazifalar va funksiyalar sifatli va oʻz vaqtida bajarilishi uchun shaxsan javob beradilar. 16. Kengashning ishchi organi funksiyasini: Oʻzbekiston Respublikasi Fanlar akademiyasi — Fan va texnika sohasida Davlat mukofotiga nomzodlar uchun tavsiyalarni koʻrib chiqish va takliflarni tayyorlash boʻyicha; Vazirlar Mahkamasining IT-texnologiyalar, telekommunikatsiyalar va innovatsion faoliyatni rivojlantirish masalalari departamenti — boshqa masalalar boʻyicha amalga oshiradi. 17. Fan va texnika sohasida Davlat mukofotiga tavsiya qilish masalalari koʻrib chiqiladigan yigʻilishlarni oʻtkazish tartibi, shuningdek, ushbu masalalarni koʻrib chiqish yakunlari boʻyicha qarorlar qabul qilish tartibi va ularni bayonnoma bilan rasmiylashtirish ushbu mukofot toʻgʻrisidagi Nizomda belgilanadi. 18. Kengashning navbatdagi majlisi kun tartibi va materiallari Kengash aʼzolariga yigʻilishdan kamida uch kalendar kun oldin boʻlajak majlis toʻgʻrisidagi xabarnoma bilan birga yuboriladi. 19. Kengashning qarorlari majlisda qatnashgan Kengash aʼzolarining koʻpchilik ovozi bilan qabul qilinadi. Ovozlar teng boʻlgan hollarda raisning ovozi hal qiluvchi ovoz hisoblanadi. 20. Kengash qarorlari bayonnoma bilan rasmiylashtiriladi va Kengash raisi tomonidan tasdiqlanadi. Bayonnomani imzolash paytida Kengash aʼzolari oʻzlarining alohida fikrini bildirishga haqlidirlar. Kengash bayonnomasining asl nusxasi va uning materiallari Oʻzbekiston Respublikasi Vazirlar Mahkamasida saqlanadi. 21. Kengashni qayta tashkil etish va tugatish Oʻzbekiston Respublikasi Prezidentining qarorlariga muvofiq amalga oshiriladi. 1. Ushbu Reglament Oʻzbekiston Respublikasining fan va texnika sohasidagi Davlat mukofotiga (keyingi oʻrinlarda Davlat mukofoti deb ataladi) nomzodlar boʻyicha tavsiyanomalarni qabul qilish va takliflar tayyorlash tartibini belgilaydi. 2. Fan va texnologiyalar boʻyicha respublika kengashining (keyingi oʻrinlarda Kengash deb ataladi) fan va texnologiyalar sohasida Davlat mukofoti berish boʻyicha takliflarni koʻrib chiqish va shakllantirish uchun materiallarni tayyorlash Fan va texnologiyalar boʻyicha respublika kengashining Fan va texnika sohasida Davlat mukofoti uchun nomzodlarning tavsiyalarini tayyorlash boʻyicha ishchi organi (keyingi oʻrinlarda ishchi organ deb ataladi) hisoblangan Oʻzbekiston Respublikasi Fanlar akademiyasi tomonidan amalga oshiriladi. 3. Ishchi organ davlat mukofotiga nomzodlarning arizalarini qabul qiladi va ular tomonidan taqdim etilgan hujjatlarning Oʻzbekiston Respublikasi Prezidentining “Oʻzbekiston Respublikasining fan va texnika, adabiyot, sanʼat va meʼmorchilik sohasidagi Davlat mukofotlarini taʼsis etish toʻgʻrisida” 2006-yil 25-iyuldagi PF-3781-son Farmoni bilan tasdiqlangan Oʻzbekiston Respublikasi Davlat mukofotlari toʻgʻrisidagi nizom (keyingi oʻrinlarda Davlat mukofotlari toʻgʻrisidagi nizom deb ataladi) talablariga muvofiqligini koʻrib chiqadi. 4. Talabgorlar ishlarini koʻrib chiqish tanlov asosida amalga oshiriladi. 5. Davlat mukofotiga nomzodlarning arizalarini qabul qilish, ularning hujjatlarini koʻrib chiqish hamda fan va texnika sohasida Davlat mukofotini berish boʻyicha takliflar tayyorlash ushbu Reglamentga ilovaga muvofiq sxema boʻyicha amalga oshiriladi. 6. Ishchi organ Oʻzbekiston Respublikasi Vazirlar Mahkamasi bilan kelishgan holda mukofotlar topshirilishidan bir yil oldin 25-oktabrgacha Davlat mukofotini berish boʻyicha tavsiyanomalar qabul qilish boshlanganligini, nomzodlarning hujjatlarini qabul qilish muddatlari va tartibini ommaviy axborot vositalarida eʼlon qiladi. 7. Davlat mukofotiga nomzodlarning arizalari va tegishli hujjatlar ommaviy axborot vositalarida qabul boshlanganligi toʻgʻrisida rasmiy eʼlon berilgan kundan boshlab uch oy davomida qabul qilinadi. 8. Tanlovda ishtirok etish uchun ishchi organga Davlat mukofotini berish uchun nomzodga tavsiya berayotgan tashkilotning rasmiy blankasida quyidagi hujjatlar ilova qilingan holda xat yuboriladi: tashkilotning doimiy faoliyat yurituvchi muvofiqlashtiruvchi-jamoat organining (ilmiy kengash, ilmiy-texnik kengash, ilmiy-muvofiqlashtiruvchi kengashi va shu kabilar) talabgorni (mualliflar guruhini) tavsiya etishi haqidagi qarori; talabgor haqidagi maʼlumotnoma (yoki har bir talabgorga — agar tavsiyanoma mualliflar guruhining ishlariga berilayotgan boʻlsa); talabgorga tavsifnoma (yoki har bir talabgorga — agar tavsiyanoma mualliflar guruhining ishlariga berilayotgan boʻlsa); fuqarolik pasporti nusxasi (yoki har bir talabgorga — agar tavsiyanoma mualliflar guruhining ishlariga berilayotgan boʻlsa); asosiy ish joyi boʻyicha kadrlar boʻlimi tomonidan tasdiqlangan talabgorning mehnat daftarchasi nusxasi (yoki har bir talabgorga — agar tavsiyanoma mualliflar guruhining ishlariga berilayotgan boʻlsa); oliy maʼlumot, ilmiy daraja va unvon toʻgʻrisidagi diplomlar nusxalari (yoki har bir talabgorga — agar tavsiyanoma mualliflar guruhining ishlariga berilayotgan boʻlsa); asosiy ish joyi boʻyicha tasdiqlangan ilmiy ishlar roʻyxati (yoki har bir talabgorga — agar tavsiyanoma mualliflar guruhining ishlariga berilayotgan boʻlsa); oldin ijodiy ishlar eʼtirofi sifatida berilgan mukofot(lar) guvohnomasi (guvohnomalari)ning nusxasi; Davlat mukofotlari toʻgʻrisidagi nizomga muvofiq respublikada fan va texnikani rivojlantirishga qoʻshgan xissasi toʻgʻrisidagi asosnoma; ilmiy va boshqa materiallarning yozma, audio va video yozuvli, tasvirli, hajmi yirik va boshqa shakldagi nusxalari. 9. Tanlovga quyidagi ishlar qoʻyilmaydi: ular boʻyicha fan va texnika sohasida oldin Davlat mukofoti berilgan ishlar; avval koʻrib chiqilgan, biroq Davlat mukofotiga tavsiya etilmagan ishlar. 10. Davlat mukofoti berishga nomzodlarning hujjatlarini qabul qilish tugagach, ishchi organ tomonidan 1-fevralga qadar fan va texnologiyalarning tegishli tarmoqlari boʻyicha yetakchi olim va mutaxassislardan iborat ekspert guruhlari shakllantiriladi va ularning rahbarlari tayinlanadi. 11. Davlat mukofoti berishga nomzodlarning ishlarini va ularning Davlat mukofotlari toʻgʻrisidagi nizomda belgilangan talablarga muvofiqligini oʻrganish maqsadida ekspertlar guruhi yigʻilishida hujjatlar qabul qilingandan keyin bir hafta muddatda har bir nomzodning ishi uchun bir-biridan mustaqil ravishda ikkita mutaxassis belgilanadi. 12. Ekspertlarning xulosasi bir-biriga zid boʻlgan taqdirda, ekspertlar guruhi majlisi qarori bilan uchinchi ekspert tayinlanadi. 13. Taqdim etilgan ekspert xulosalari va Davlat mukofoti berishga nomzodlarning ishlari ekspertlar guruhining yigʻilishida muhokama qilinadi, uning natijalari fan va texnologiyalarning tegishli tarmogʻi ekspertlar guruhining barcha aʼzolari tomonidan imzolanadigan bayonnoma bilan rasmiylashtiriladi. 14. Ekspert guruhlari yigʻilishlarining bayonnomalari 25-fevraldan kechiktirmay ishchi organga taqdim etiladi. 15. Davlat mukofotiga nomzodlar ishlarining ekspertizasi yakunlari boʻyicha tayyorlangan materiallar ishchi organ tomonidan 25-martgacha Oʻzbekiston Respublikasi Fanlar akademiyasining rasmiy blankasidagi xat bilan Oʻzbekiston Respublikasi Vazirlar Mahkamasiga yuboriladi. 16. Kengash yigʻilishidan ikki hafta oldin Kengash aʼzolari Davlat mukofotiga koʻrsatilgan nomzodlarning ekspert xulosalari va muhokama natijalari toʻgʻrisidagi umumlashtirilgan maʼlumotlar ilova qilingan materiallari bilan tanishib chiqadilar. 17. Davlat mukofotiga tavsiya etish toʻgʻrisidagi qaror Kengash majlisida ochiq ovoz berish yoʻli bilan qabul qilinadi. Majlisda qatnashayotgan Kengash aʼzolarining kamida uchdan ikki qismining ovozini olgan muallif (yoki mualliflar guruhi) Davlat mukofoti bilan taqdirlanishga tavsiya etilishi mumkin. 18. Davlat mukofotiga nomzodlarni koʻrib chiqish natijalari Kengash bayonnomasi bilan rasmiylashtiriladi. 19. Nomzodlarning ishlariga qisqacha tavsif berilgan nomzodlar roʻyxati Kengash bayonnomasiga ilova sifatida tasdiqlanadi, uning asosida Davlat mukofotiga tavsiya etish toʻgʻrisida taklif tayyorlanadi. 20. Davlat mukofotiga tavsiya etilgan nomzodlar haqidagi taklif Oʻzbekiston Respublikasi Vazirlar Mahkamasining rasmiy blankasida Kengash raisining imzosi bilan 25-iyuldan kechikmasdan Oʻzbekiston Respublikasi Prezidentiga yuboriladi. 21. Ishchi organ, ekspertlar va Kengash aʼzolari Davlat mukofotiga tavsiya etilgan nomzodlarning ishlarini Kengash tomonidan koʻrib chiqish davomida ekspertiza natijalari maxfiyligini taʼminlashlari kerak. 22. Kengash aʼzolari tomonidan Davlat mukofotiga taqdim etilayotgan ish koʻrib chiqilayotganda muallif uning ishi koʻrib chiqilayotgan Kengash yigʻilishida ishtirok etmaydi va Kengash qarorlari hamda ushbu masalaga tegishli boshqa materiallar bilan tanishish huquqiga ega boʻlmaydi. 23. Davlat mukofotiga tavsiya etilgan nomzodlar boʻyicha koʻrib chiqish uchun taqdim etilgan materiallar qaytarib berilmaydi. 1. 1-band quyidagi tahrirda bayon qilinsin: “1. Adabiyot, sanʼat va meʼmorchilik sohasidagi davlat mukofotlariga talabgorlar boʻyicha tavsiyanomalarni koʻrib chiqish va adabiyot, sanʼat va meʼmorchilik sohasidagi davlat mukofotlarini berish boʻyicha takliflar tayyorlash reglamenti 1-ilovaga muvofiq tasdiqlansin”. 2. 2-band quyidagi tahrirda bayon qilinsin: “2. Oʻzbekiston Respublikasi Madaniyat vazirligiga Vazirlar Mahkamasi huzuridagi Oʻzbekiston Respublikasining adabiyot, sanʼat va meʼmorchilik sohasidagi Davlat mukofotlari boʻyicha kengashning ishchi organi vazifasini bajarish yuklansin”. 3. 6-bandda “fan va texnika, adabiyot” soʻzlari “adabiyot” soʻzi bilan almashtirilsin. 4. 1-ilovada: ilovaning nomidagi “Davlat mukofotlariga” soʻzlari “Adabiyot, sanʼat va meʼmorchilik sohasidagi davlat mukofotlariga” soʻzlari bilan almashtirilsin; 1, 2-bandlar va 3-bandning toʻrtinchi xatboshidagi “fan va texnika, adabiyot” soʻzlari “adabiyot” soʻzi bilan almashtirilsin; 6-bandning ikkinchi xatboshisi chiqarib tashlansin.